በሚያልፉ ቀናት የማያልፍ ስማቸውን የተከሉ ወጣቶች
በሙያቸው የአቅማቸውን በመስራት ለአቅመ ደካሞች እና ለችግረኞች ድጋፍ የሚያደርጉ ሰዎች አሁንም በየመንደሩ አሉ። አንዳንዶች የደበቁትን እና እንደ እንቁ ያዩትን የአፍና አፍንጫ መሸፈኛ ጭንብል እስከ 500 ብር ድረስ ሲሸጡ ልበቅኖች ግን እያመረቱ በነጻ ማደላቸው የቅርብ ጊዜ ትውስታ ነው። በተለይ በፋሽን ዲዛይን ሙያ የተሰማሩ ወጣቶች በዚህ በጎ ተግባር ከተሳተፉ ልበቅኖች መካከል ዋነኞቹ ናቸው። በዲዛይነርነት ሙያ የተሰማራችው ወጣት ሳራ ድረስ ከበጎ አድራጊዎቹ መካከል አንዷ ናት። የአዲስ አበባ ከተማ ነዋሪ የሆነችው ወጣት የአካውንቲንግ ሥራዋን አቋርጣ ወደልብስ ዲዛይን እና ስፌት ሙያ ዘርፍ ከተቀላቀለች ሶስት ዓመት ሆኗታል። የህጻናት ልብስን በእራሷ ዲዛይኖች እያመረተች በማቅረብም ትተዳደራለች። የኮሮና በሽታ ወደ ኢትዮጵያ መግባቱ ሲሰማም ለቤተሰቦቿ የሚሆን ጭንብል ለመግዛት ወደመድኃኒት መደብሮች ጎራ ብትልም ልታገኝ አልቻለችም። ችግሩን ለመፍታት ቤቷ ቁጭ ብላ በበይነመረብ አውታሮች የአፍና አፍንጫ መሸፈኛ ጭንብል አሰራሮችን ለመማር ሞክራለች ።  ችግር ብልሃት ያስተምራልና ነው ብሂሉ፤ ወጣት ሳራ የጥጥ ጨርቆችን ተጠቅማ ጭንብሎቹን በእራሷ የአልባሳት ማምረቻ ውስጥ በስፋት ማዘጋጀት ጀመረች። አንድ ብላ በጀመረችው ሥራም በሁለት ቀን 500 ጭንብሎች ከሥራ ባልደረቦቿ ጋር አዘጋጀች። እርሷ ገንዘብ ይዛ ጭንብል መግዛት ካልቻለች አቅመደካሞች ደግሞ ምን ያህል እንደሚቸገሩ በማሰብ ያመረተቻቸውንም ለበጎ አድራጎት ሥራ ለማዋል ተነሳች። በማህበራዊ መገናኛ ብዙሃን ጭንብሎችን በነጻ መውሰድ እንደሚቻል በመግለጽ ለበርካቶች አደለች። ለአቅመ ደካሞች እና ለአረጋውያን እንዲሁም መግዛት ለማይችሉ ሰዎች 500 ጭንብሎችን በማዳረስ የቁርጥ ቀን ጊዜ ደራሽ መሆኗን አስመስክራለች። ወጣት ሀፍቱ አብርሃ ደግሞ የአላማጣ ከተማ ነዋሪ ነው። የልብስ ዲዛይንና ስፌት ሙያው በኮሮና ምክንያት በመዘጋቱ ረጅም ጊዜ ቤት መዋል ሲጀምር ጊዜውን በፌስቡክ ከሚያሳልፍ ቤት ውስጥ ባለው የልብስ መስፊያ ማሽን ቁምነገር ለመስራት ወሰነ። ቁርጥራጭ ጨርቃጨርቆች መታጠብና ዳግም አገልግሎት መስጠት የሚችል የአፍና አፍንጫ መሸፈኛ በማዘጋጀት የእረፍት ጊዜውን ተጠቀመበት።  በጥቂት ጊዜያት ያመረታቸውን አንድ መቶ ጭንብሎች በነጻ እንደሚያከፋፍል ገልጾ ሃሳቡን በማህበራዊ መገናኛ ብዙሃን የለቀቀው ወጣት ሀፍቱ። አላማጣ ላይ ግን ደዋይ አላገኘም። በመሆኑም 100 ጭምብሎቹን ይዞ ለከተማው ከንቲባ ጽህፈት ቤት እና ለተለያዩ ተቋማት በእራሱ ወጪ እየተዘዋወረ በነጻ አስረከበ። ይህም አልበቃው ተጨማሪ 50 ጭምብሎችን በማዘጋጀት የከተማዋን አውራ ጎዳናዎች ለሚያጸዱ ሰራተኞች በነፍስ ወከፍ አንድ አንድ ጭምብል በነጻ በመለገስ ላይ ይገኛል። ሌላዋ የደብረማርቆሷ በጎ አድራጊ መምህርት ስንታየሁ ከበደ ትባላለች። መምህርት ስንታየሁ በደብረ ማርቆስ በሚገኝ ኮሌጅ የእንግሊዘኛ ቋንቋ አስተማሪ ስትሆን አራት ሰራተኞችን ቀጥራ የዲዛይንና የስፌት ሥራዎችን ታከናውናለች ። የኮሮና ቫይረስ በሽታ መከሰቱን ተከትሎ በሽታን ለመከላከል የሚያገለግለውን ጭምብል በብዛት በማምረት ለጉሊት ነጋዴዎች፣ ለአቅመደካሞች እና ለባጃጅ ሾፌሮች በነጻ ማከፋፈሏን ነው የምትናገረው።  መምህርት ስንታየሁ በአልባሳት ማምረቻ ሱቋ በ10 ብር እና በ20 ብር እንደየሰው አቅም የምትሸጣቸው ጭምብሎች አሏት። ከሽያጩ የምታገኘውን ገቢ ደግሞ በነጻ ለሚከፋፈሉ ሌሎች ምርቶች ግብዓት መግዣ በማዋል እየሰራች ትገኛለች። እስከ አሁንም 1 ሺ 900 ጭምብሎችን ለግለሰቦች በነጻ ስታከፋፍል ተጨማሪ አንድ ሺ ያክል ደግሞ ለተለያዩ ተቋማት በነጻ በማበርከት በኮሮና በሽታ መከላከል ባደረገችው አስተዋጽኦ በብዙዎች ዘንድ አድናቆትን ብቻ ሳይሆን ምስጋናንም አትርፋለች።አዲስ ዘመን ሚያዝያ 24/2012
ጌትነት ተስፋማርያም